Väljavõte

Narva tööstusala planeeringut ettevalmistava etapi aruanne

Teeme ettepaneku algatada aruandes alternatiivina nr 1 kirjeldatud maa-alal teemaplaneering, moodustada projekti edasiseks koordineerimiseks nõuandev arendusgrupp (kelle ülesandeks jääks ka tööstusala puudutava turundusstrateegia väljatöötamine) ning kuulutada välja hange teemaplaneeringu tellimiseks ja läbiviimiseks.

1.
PROJEKTI ÜLDINE EESMÄRK

Arendusprojekti üldiseks eesmärgiks on tööstustsooni jäävate maa-alade maakasutuse intensiivsuse tõstmine ning ettevõtluseks ja uute töökohtade tekkeks sobilike maa-alade ettevalmistamine.

2.
MÕISTED

Tööstusala - või ka tööstuspiirkond on kruntideks jagatud parendatud maatükk tööstusettevõtetele, mida pakutakse müügiks või rendile ja mis on varustatud infrastruktuuri rajatistega vähemalt kuni kruntide piirideni. Ehitisi tavaliselt ei tarnita. Maa-alale on teostatud detail- või teemaplaneering. 

Infrastruktuur - majanduse allsüsteem, mis teenindab peamisi materjaalselt tootvaid majandusharusid, tagamaks nende pideva toimimise ja arengu eeldused. Infrastruktuuri rajatiste all mõistetakse näiteks auto- ja raudteed, maagaasitrassi, elektriliine, vee- ja kanalisatsioonitrasse, telefonisideliine jmt.

3.
PERSPEKTIIV

Tööstusala arendamise idee ajendiks on vajadus edendada kohalikku ettevõtlust rõhuasetusega tootmisele ja selle mitmekesistamisele, kaasates lisaks ajalooliselt väljakujunenud ettevõtetele uusi perspektiivseid tootmisharusid.

Narva linna huvides on toetada tootmissektori mitmekesistamise poliitikat, mis aitab maandada suurtootmise monofunktsionaalsusest tulenevaid riske. 

Narva tuleku osas näeme suurimat potentsiaali metallitööstusel ja masinaehitusel, ehitusmaterjali tööstusel, transpordi- ja logistikateenustel, mööbli- ja puidutööstusel, tekstiili- ja õmblustööstusel, elektroonikafirmadel.

Kaasaegne tootmine on suhteliselt kõrgelt automatiseeritud ja tehnoloogiliselt heal tasemel. Tehnoloogiliste protsesside rohkus ettevõttes tekitab vajaduse kõrgema kvalifikatsiooniga tööjõu järele tekitades praktilise vajaduse täiendõppeks. Narva linnavalitsusel ning Narvas tegutsevatel ettevõtetel on varasem positiivne koostöökogemus Narva Kutseõppekeskusega paindlike täiend- ja ümberõppeprogrammide koostamisel ja rakendamisel tagamaks ettevõtetele nõutava  kaasaegse kutsekvalifikatsiooniga  tööjõu olemasolu.

4.
Asukohavalik

Perspektiivsed tööstusalad Eesti riiklikus planeeringus ja Ida-Viru maakonnaplaneeringus on kirjeldatud järgmiselt – ala, mis asub Tallinn-Narva mnt ja raudtee ümbruses ca 15 kuni 20 km raadiuses.

Vastavalt Narva hetkel olemasolevale maakasutusele paiknevad enamus Narvas tegutsevatest tööstus- ja tootmisettevõtetest Kulgu ja Elektrijaamade linnaosades. Objektiti asub tööstus- ja tootmisettevõtteid hajutatult ka teistes linnaosades, ent nende puhul on valdavalt tegu väiketootmise või -tööstusega. Ka kehtiva üldplaneeringu kohaselt on nimetatud linnaosad ette nähtud perspektiivseks tööstus- ja tootmisalade laienduseks. 

5.
Olemasolev maakasutus ja omandisuhted

Lähtuvalt olemasolevatest ja planeeritud maakasutuspõhimõtetest ja kaugusraadiusest Tallinn-Narva mnt ja raudtee suhtes vaadeldakse ja võrreldakse siinkohal Narva tööstusalana kahte alternatiivset piirkonda.

I alternatiiv

I alternatiiv asub Kulgu linnaosas piirnedes Elektrijaamade tee, Kadastiku, Puuvilla ja Kulgu tänavatega ning Juurdevoolu kanaliga (vt Skeem 1). Ala suuruseks on ca 385 ha. Ala ida- ja keskosa on valdavalt hoonestatud olemasolevate tööstus- ja tootmisettevõtete poolt, ala põhjaosas asuvad veega täitunud endised karjäärid. Ca 50% maast on reformitud ja erakätes ning ca 50% on reformimata maa. Reformitud maa puhul on tegu valdavalt tootmis- ja ärimaa sihtotstarbelise maaga (vt Skeem 2). 

II alternatiiv

II alternatiivne asukoht on Elektrijaamade linnaosas, piirnedes põhjast Narva linna piiri ja Vaivara vallaga, idast Elektrijaamade tee, lõunast Balti EJ territooriumi ja läänest raudteeharuga (vt Skeem 3). Ala suuruseks on ca 385 ha. Ala põhja- ja lääneosa on hoonestatud olemasolevate tööstus- ja tootmisettevõtete poolt, ala idaosas paikneb samuti veega täitunud endine karjäär. Ca 20% maast on reformitud ja erakätes, 30% riigi reservmaa ning ca 50% on reformimata maa. Reformitud maa puhul on tegu valdavalt tootmismaa sihtotstarbelise maaga (vt Skeem 4). 

6.
Kontaktvöönd ja sotsiaalne linnakeskkond
Kontaktvööndi all peetakse silmas vaadeldava alaga kontaktis olevat territooriumi.

I alternatiiv

Ala kontaktvööndi maakasutuslikuks konfliktkohaks võib pidada alast põhja- ja kirdesuunda jäävat Paemurru linnaosa, kus paiknevad valdavalt korruselamu ja endised suvilakoperatiivide asumid. Konfliktiks üldplaneeringuga võib pidada ala põhja- ja lõunaosa, kuhu üldplaneeringu kohaselt on ette nähtud rohealad.

II alternatiiv

Maakasutuslik konflikt ala kontaktvööndiga hetkel puudub. Konfliktiks üldplaneeringuga võib pidada ala idaosa, kuhu üldplaneeringu järgselt on ette nähtud roheala.

7.
Eriliigilised transiitteed

Tööstuse ja tootmise arendamise üheks olulisimaks kriteeriumiks on ala seotus eriliigiliste transiitteedega. Vastavalt Ida-Viru maakonna arengukavale ja Narva linna üldplaneeringule hakkab Narva linna perspektiivis läbima üks kolmest võimalikust transiitmaanteest. Seoeses sellega tekib vajadus ka uue transiitsilla ehitamine Narva jõele. Olemasolev ning vastavalt veoste mahtude suurenemisele rekonstrueeritav raudtee kulgeb Narva linna lõunaosas (vt Liikluse teemakaardi väljavõtet Narva linna üldplaneeringust).

I alternatiiv

Tööstusala piirneb läänest ja põhjast ning idaosa läbivate olemasolevate jaotustänavatega (vastavalt Elektrijaamade tee,  Kadastiku ja Kulgu tänav), mida mööda on võimalik liikuda kavandatavale transiitmaanteele ja sedamööda üle Narva jõe rajatava perspektiivse transiitsilla Venemaale. I tööstusala läbivad ka mitmed olemasolevad veoliikluse teed (Tiigi tn, Tehase tn). Alast põhjasuunas jääb ka olemasolev transiitraudtee, millele on head ligipääsud tagatud mööda mitmeid jaotustänavaid. Kogu I tööstusala ulatuses on olemas funktsioneeriv tänavavõrgustik, mille perspektiivid on kajastatud ka Narva linna üldplaneeringus.

II alternatiiv

II alternatiivse tööstusala läbivate olemasolevate teedevõrgustiku perspektiivseid funktisoone Narva linna üldplaneeringus ei kajastata, ent ala läbivat Kadastiku tänavat võib kahtlemata pidada perspektiivseks veoliikluse tänavaks ning ala piirneb läänest juba eelnevalt kirjeldatud veoliikluse ja jaotustänava Elektrijaama teega. Tallinn-Narva transiitraudtee jääb II tööstusala põhjapiirile. Kokkuvõtvalt võib öelda, et II tööstusalas puudub väljakujunenud ja funktsioneeriv tänvatevõrgustik, ent seda osaliselt ka ala vähesema asustatuse tõttu.

8.
Tehnovõrkudega varustatus

Tehnovõrkudega varustatuse kaardistamise aluseks kasutati lisaks Narva üldplaneeringu materjalidele Narva linnas tegutsevate võrguvaldajate: AS Narva Vesi, AS Eesti Gaas, AS Narva Elektrijaamad ja AS Narva Soojusvõrk poolt edastatud andmeid. 

I alternatiiv

Maa-alal või selle vahetus läheduses on olemas kõik olulised tehnovõrgud:  

Paralleelselt Kadastiku, Joala, Kulgu ja Tehase tänavatega ning Joala teega kulgevad AS Narva Vesi veetrassid, paralleelselt Elektrijaama tee ja Tiigi tänavaga kulgevad AS Narva Vesi kanalisatsioonivõrgud. Samuti kulgevad alal mitmed olemasolevate tööstusettevõtete valdusesse kuuluvad vee- ja kanalisatsioonivõrgud.

AS Eesti Gaas gaasitrass maa-alal puudub, ent paralleelselt Elektrijaama teega ja Jaoala tänavaga ning ala lõunaosas kulgevab Balti Jõujaama soojusvõrgud. AS Narva Soojusvõrk soojatrassid maa-alal puuduvad.

AS Narva Elektrivõrgu elektri kõrgepingekaablid kulgevad paralleelselt Elektrijaama tee ja Joala teega, samuti asub alal hulgaliselt madalpingeliine ja alajaamu, mis loovad lihtsad võimalused elektrivarustussüsteemi täiendamiseks.

II alternatiiv

Maa-ala varustatus tehnovõrkudega on vaid osaline:

AS Narva Vesi omandusse kuuluvad veetrassid läbivad ala lõunaosa ning kanalisatsioonitrass kulgeb paralleelselt Elektrijaama teega.

AS Eesti Gaas gaasitrassid maa-alal puuduvad, Balti Jõujaama soojusvõrk kulgeb ala lõunaosas ja paralleelselt Elektrijaama teega, AS Narva Soojusvõrk soojavõrku alal ei ole.

AS Narva Elektrivõrgu kõrgepingekaablid kulgevad ala põhja- ja lõunaosas, paralleelselt Elektrijaama teega ja läbivad ka ala keskosa.

9.
Andmed piirkonnas tegutsevate ettevõtete kohta

Piiriettepanekuga hõlmatud maa-alal või vahetult selle läheduses tegutsevad järgmised suuremad ettevõtted:
1. AUTOTRANS-NARVA AS, Elekrijaama 61 21004 Narva

2. GLASKEK-NARVA AS, Kulgu 15a 20104 Narva

3. ENERGOREMONT AS, Tallinna mnt 9 20303 Narva, tegevuskoht Tiigi tn

4. KREENHOLMI VALDUSE AS, Joala 20 20103 Narva, tegevuskoht Tehase tn 3, 4, 6

5. NARVA-BARK AS, Pk 131 21001 Narva, tegevuskoht Kulgu 20

6. NARVA VESI AS, Kulgu 4 Narva

7. RAUDBETOONTEHAS AS, Kulgu 22 20104 Narva

8. TN LOGISTIC OÜ, Rahu 4a 21003 Narva, tegevuskoht Tiigi 2

9. VANT AS, Kulgu 15 20104 Narva

10.
Jääkreostuse olemasolu

Vastavalt AS Maves poolt Ida-Virumaal läbiviidud uuringu aruandele "Ohtlike jääkreostuskollete järelvalve ja kontroll", asub meie poolt käsitletava piirkonna vahetus läheduses üks oluline jääkreostuskolle – NARVA ABT (Narva Asfaltbetoonitehas) aadressil Rahu 1, Narva. 

Visuaalse vaatluse tulemusel võib tõdeda, et piirkonnas esineb ka mitmeid omavolilisi olme- ja ehitusjäätmete ladestuskohti, mis mõjuvad küll halvasti piirkonna väljanägemisele ja mainele, küll aga ei kujuta nad tõenäoliselt suurt ohtu looduskeskkonnale. 

Ida-Virumaa Keskkonnateenistus teavitab oma 08.02.2005  kirjas, et ka neil ei ole infot reostunud alade kohta nimetatud piirkonnas. Samas tuleb tööstusala arendamisel arvestada Kadastiku karjääride veetaseme kõikumisega, sest suurvee ajal võib toimuda ümbruskonna territooriumil veetaseme tõus.

11.
Narva tööstusala SWOT maatriks

TUGEVUSED

· asumine EL ja Vene piiril

· linna läbib tähtis maantee- ja  raudteemagistraal

· tööstusala asumine linna piiril 

· heas korras ühendusteed suuremate keskustega

· piisava võimsuse/potentsiaaliga infrastruktuur

· tööstusalal juba tegutsevad ettevõtted

· piisava hulga tööstusettevõtetes töötamise kogemusega tööjõuressursi olemasolu

· Narvas asub vabariigi suurim kutseõppekeskus ning Tartu Ülikooli Narva Kolledz

· vabade maa-alade olemasolu tööstusettevõtete rajamiseks

· maa ostu ja/või rentimise hinnad soodsamad kui teistes Eesti suuremates keskustes

NÕRKUSED

· ei asu sadamas

· reformimata riigimaa kasutuselevõtu pikk protseduur

· puudujääk juhtide, võõrkeeleoskuse, professionaalsete teenuseosutajate osas

VÕIMALUSED

· olemasolevate ettevõtete potentsiaali ärakasutamine 

· tehnilise ja sotsiaalse infrastruktuuri pidev edasiarendamine: täiendavate ligipääsuteede rajamine tööstusalale, vee-, kanalisatsiooni- ja gaasitrasside rajamine või kaasajastamine

· tugiteenuste lihtsam kättesaadavus tänu paiknemisele linnakeskuse suhtelises läheduses

· osalemine EL-i sihtotstarbelistes programmides, piiriülene koostöö Venemaaga

· mahukad tööhõivealased projektid

· vajaliku kaasaegse sotsiaalse infrastruktuuri olemasolu: spordikompleksid, kultuurimajad, gümnaasiumid, lasteaiad, kaasaegne sooja- ja veemajandus, vaba elamispinna olemasolu, paranenud keskkonnaseisund ja heakord, aktiivne kultuuri- ja sporditegevus

· kohaliku omavalitsuse ja maavalitsuse soosiv suhtumine ettevõtlusesse.

OHUD

· riigi vähene regionaalpoliitiline toetus

· investorite kiire huvi puudumine 

· ühise visiooni puudumine piirkonnas tegutsevate ettevõtjate seas

· tööjõu lahkumine, kuna uusi ettevõtteid ei teki Narva piisava kiirusega 

· tööstusalal paiknevad omavolilised prügiladestuskohad, mis pole küll ohtlikud keskkonnale, kuid mõjuvad eemaletõukavalt investoritele

· konkurents teiste maakonna nn tehnoparkidega (Sillamäe, Jõhvi, Kohtla-Järve)

12.
Narva tööstusala arendamise järgneva etapi tegevused
1.
Ettevalmistavas etapis esitatud piiriettepaneku ning asukoha-alternatiivide analüüs

2.
Projektijuhi ja/või arendusgrupi määramine (alt. hange)

3.
Täiendavad kokkusaamised (Maanteeamet, Eesti Raudtee, ettevõtlusorganisatsioonid, MKM, EAS, Ivangorod jne)

4.
Teemaplaneeringu algatamine ja läbiviimine (hange)

5.
Olemasolevate võrkude (infrastruktuur) insenertehniline analüüs

6.
Infrastruktuuri parendamise teostatavusanalüüs ja eelarve

7.
Võimalikud linna ja maakonna arengukavade täiendused

8.
Linnavalitsuse ettepanek volikogule tööstusala arendamise (oma-) finantseerimise eraldamiseks linnaeelarvest (2006 eelarve)

9.
Projektitaotlus EL-i ja riigipoolse kaasfinantseerimise saamiseks

13.
KOKKUVÕTE

Põhieesmärgi – tööhõive suurendamine ettevõtluse arendamise teel – saavutamiseks planeeritakse ja valmistatakse ette kinnistud ning infrastruktuuri objektid uute tootmisettevõtete rajamiseks, kasutades ära Eesti riigi ja Euroopa Liidui poolset toetust. 

Linnaeelarves nähakse ette vajalikud ressursid tagamaks projekti jätkusuutlikkuse ning EL-i projektitaotlustes nõutud omafinantseerimise. 

Narva tööstusala arendustegevusest teavitatakse pidevalt avalikkust ja ettevõtluse tugiorganisatsioone nii kodu kui ka välismaal. 

Tugevdatakse linna ja kohalike ettevõtjate omavahelist koostööd. 

